**ΕΛΛΗΝΙΚΗ ΔΗΜΟΚΡΑΤΙΑ**

**ΠΡΩΤΟΔΙΚΕΙΟ ΓΙΑΝΝΙΤΣΩΝ**

**Αριθμός /2025**

**ΤΟ ΜΟΝΟΜΕΛΕΣ ΠΡΩΤΟΔΙΚΕΙΟ ΓΙΑΝΝΙΤΣΩΝ**

**(ΔΙΑΔΙΚΑΣΙΑ ΑΣΦΑΛΙΣΤΙΚΩΝ ΜΕΤΡΩΝ)**

ΣΥΓΚΡΟΤΗΘΗΚΕ από την Δικαστή Βασιλική Δημητριάδου, Πρόεδρο Πρωτοδικών, χωρίς την σύμπραξη Γραμματέα.

ΣΥΝΕΔΡΙΑΣΕ δημόσια, στο ακροατήριό του, στα Γιαννιτσά, την 26-11-2024 για να δικάσει την υπόθεση, μεταξύ:

ΤΟΥ ΑΙΤΟΥΝΤΟΣ: ................... ................. του ............ και της ............, κατοίκου ............., οδός ............. αριθμός ........., ο οποίος παραστάθηκε δια της πληρεξουσίας δικηγόρου ............ ............. (Δ.Σ. Γιαννιτσών), που κατέθεσε φάκελο με τα σχετικά του έγγραφα.

ΤΗΣ ΚΑΘ’ ΗΣ Η ΑΙΤΗΣΗ: Ανωνύμου τραπεζικής εταιρείας με την επωνυμία «ΤΡΑΠΕΖΑ EUROBANK ΑΝΩΝΥΜΗ ΕΤΑΙΡΕΙΑ» και τον διακριτικό τίτλο «Eurobank» (πρώην «Τράπεζα E.F.G. Eurobank Ergasias Ανώνυμη Εταιρεία»), νομίμως εκπροσωπουμένης, η οποία εδρεύει στην Αθήνα, οδός Όθωνος αριθμός 8 και η οποία δεν παραστάθηκε.

Ο αιτών ζητά να γίνει δεκτή η από ............. αίτησή του, που κατατέθηκε στην Γραμματεία του Δικαστηρίου με αριθμό εκθέσεως καταθέσεως ............/........... και προσδιορίσθηκε για την δικάσιμο που αναγράφεται στην αρχή της παρούσας.

Κατά τη συζήτηση της υπόθεσηςη πληρεξούσια δικηγόρος του παρισταμένου αιτούντος ανέπτυξε προφορικά τους ισχυρισμούς του και ζήτησε να γίνουν δεκτοί.

**ΑΦΟΥ ΜΕΛΕΤΗΣΕ ΤΗ ΔΙΚΟΓΡΑΦΙΑ**

**ΣΚΕΦΤΗΚΕ ΚΑΤΑ ΤΟΝ ΝΟΜΟ**

Στην προκειμένη περίπτωση από την υπ’ αριθμόν ............ έκθεση επιδόσεως του δικαστικού επιμελητή της Περιφέρειας του Εφετείου …………… με έδρα το Πρωτοδικείο ………. ………… ……………, που νόμιμα επικαλείται και προσκομίζει ο αιτών, προκύπτει ότι ακριβές αντίγραφο της υπό κρίση αίτησης με την πράξη κατάθεσης και ορισμού δικασίμου και με κλήση προς συζήτηση για την αναφερόμενη στην αρχή της παρούσας δικάσιμο επιδόθηκε νόμιμα και εμπρόθεσμα στην καθ’ ής η αίτηση με επιμέλεια του αιτούντος. Ωστόσο κατά τη συζήτηση της υπόθεσης στην εν λόγω δικάσιμο η καθ’ ής η αίτηση δεν παραστάθηκε, όταν η υπόθεση εκφωνήθηκε κατά τη σειρά της, και συνεπώς πρέπει να δικασθεί ερήμην, η διαδικασία, όμως, θα χωρήσει σαν να ήταν και αυτή παρούσα (ΚΠολΔ 686 § 7).

Με την υπό κρίση αίτηση ο αιτών ζητά να ανακληθεί η υπ' αριθμόν ……./….. απόφαση του Μονομελούς Πρωτοδικείου Γιαννιτσών, που εκδόθηκε κατά τη διαδικασία των ασφαλιστικών μέτρων, με την οποία επετράπη στη νυν καθ’ ής να εγγράψει προσημείωση υποθήκης επί του περιγραφομένου στην αίτηση ακινήτου, στα βιβλία Υποθηκών του Υποθηκοφυλακείου Γιαννιτσών, στον Τόμο …… και αριθμό …., προς εξασφάλιση της αναφερόμενης στην αίτηση χρηματικής απαιτήσεώς της, επειδή δεν υφίσταται πια ο λόγος, για τον οποίο διατάχθηκε το προαναφερθέν ασφαλιστικό μέτρο, αφού η ασφαλιζόμενη με την προσημείωση απαίτηση της καθ' ής, έχει εξοφληθεί ολοσχερώς.

Η αίτηση αρμοδίως εισάγεται προς συζήτηση ενώπιον του Δικαστηρίου τούτου κατά τη διαδικασία των ασφαλιστικών μέτρων (άρθρα 686 επ. ΚΠολΔ), είναι νόμιμη στηριζόμενη στις διατάξεις των άρθρων 696 § 3, 706 ΚΠολΔ και 1323, 1330 ΑΚ και πρέπει να ερευνηθεί κατ’ ουσίαν.

Από τα έγγραφα, τα οποία προσκομίσθηκαν από τον αιτούντα, πιθανολογήθηκαν τα εξής: Με την υπ' αριθμόν ……/….. απόφαση του Μονομελούς Πρωτοδικείου Γιαννιτσών, που εκδόθηκε κατά τη διαδικασία των ασφαλιστικών μέτρων, επιτράπηκε στη νυν καθ’ ής η αίτηση τραπεζική ανώνυμη εταιρεία με την επωνυμία «Τράπεζα E.F.G. Eurobank Ergasias Ανώνυμη Εταιρεία», όπως ονομαζόταν τότε η νυν καθ’ ής, να εγγράψει προσημείωση υποθήκης επί του περιγραφομένου σε αυτήν (την απόφαση) ακινήτου του οφειλέτη, νυν αιτούντος …………… ………, το οποίο ήδη- όπως προκύπτει από το υπ’ αριθμόν πρωτοκόλλου ………./……… Απόσπασμα Κτηματολογικού Διαγράμματος του Κτηματολογικού Γραφείου Κεντρικής Μακεδονίας- φέρει ΚΑΕΚ ………………… ποσού ………… €, προς εξασφάλιση χρηματικής απαίτησης της καθ’ ής, απορρέουσας από την υπ’ αριθμόν ………………………. σύμβαση τοκοχρεολυτικού δανείου, που καταρτίσθηκε μεταξύ της νυν καθ’ ής η αίτηση ως δανείστριας και του νυν αιτούντος ως οφειλέτη, γι’ αυτό και ενεγράφη η ως άνω προσημείωση υποθήκης.

Ήδη κατά τη συζήτηση της αίτησης η απαίτηση της καθ' ής έχει ολοσχερώς εξοφληθεί, όπως τούτο πιθανολογείται από την από ……….. βεβαίωση εξόφλησης του υποκαταστήματος της καθ’ ής η αίτηση στα Γιαννιτσά, υπογεγραμμένη από την ………. ……….., την οποία προσκομίζει ο αιτών. Συνεπώς η αίτηση πρέπει να γίνει δεκτή και ως ουσία βάσιμη και αφού δεν υφίσταται πια ο λόγος, για τον οποίο επιτράπηκε η εγγραφή της προσημειώσεως, πρέπει να ανακληθεί η απόφαση, που επέτρεψε αυτήν.

**ΓΙΑ ΤΟΥΣ ΛΟΓΟΥΣ ΑΥΤΟΥΣ**

**ΔΙΚΑΖΟΝΤΑΣ** ερήμην της καθ’ ής η αίτηση.

**ΔΕΧΕΤΑΙ** την αίτηση.

**ΑΝΑΚΑΛΕΙ** την υπ' αριθμόν ………/……. απόφαση του Μονομελούς Πρωτοδικείου Γιαννιτσών, που εκδόθηκε κατά τη διαδικασία των ασφαλιστικών μέτρων.

ΚΡΙΘΗΚΕ, αποφασίσθηκε και δημοσιεύθηκε σε έκτακτη δημόσια συνεδρίαση στο ακροατήριό του στα Γιαννιτσά, απόντων των διαδίκων και των πληρεξούσιων δικηγόρων τους, την ……….

**Η ΔΙΚΑΣΤΗΣ Η ΓΡΑΜΜΑΤΕΑΣ**

 **(Για την δημοσίευση)**